Efter tekniske problemer tirsdag har DSB nu valgt at indstille driften med de skandaleramte IC4-tog to uger frem.

Der vil fortsat være ændringer og aflysninger hos DSB, da IC4-togene vil være taget ud af drift frem til den 26. marts.

Det oplyser DSB’s informationschef, Tony Bispeskov, torsdag til TV 2.

Driften med de omstridte tog blev tirsdag indstillet efter en episode, hvor en hydraulikpumpe gik løs på et IC4-tog, og DSB har altså nu besluttet, at togene ikke skal køre med passagerer de i resten af denne uge og de efterfølgende to uger.

- Jeg kan ikke love, hvor langt vi er om to uger, men jeg kan love, at det her har højeste prioritet for os og for kunderne. I alles interesse har vi kastet alle ressourcer ind på få IC4-togene tilbage i normal drift, siger Tony Bispeskov til TV 2.

- Vi er i gang med at undersøge det specifikke tog. Det er væsentligt at få analyseret, hvad der er gået galt, for at vi kan få togene ud at køre igen, tilføjer han.

DSB opfordrer togrejsende til at holde sig orienteret på DSB's hjemmeside for ændringer i rejseplanen og om på hvilke strækninger, der er indsat togbusser.

- Der er nogle kunder, der bliver berørt af det her, så derfor vælger nu at sige, at man kan holde sig til den nuværende løsning til og med den 26. marts, siger Tony Bispeskov.

Aflysninger og ændringer i flere landsdele

Mere præcist betyder det, at myldretidstogene mellem Kalundborg og København og Nykøbing Falster og København er aflyst.

Det samme gælder for hverdagsforbindelserne i myldretiden mellem Aarhus og Fredericia. Samtidig er regionaltogene på Vestfyn aflyst af busser.

Endelig er der også enkelte lyntogsafgange mellem landsdelene, der udgår.

IC4-togene har været plaget af problemer, siden DSB i 2000 bestilte 83 tog for i alt fem milliarder kroner hos italienske AnsaldoBreda.

I 2016 besluttede DSB at udfase IC4-togene.